b'\n_START_ARTICLE_\nStikkontakt\n_START_SECTION_\nSikring\n_START_PARAGRAPH_\nStikkontakter er vanligvis kablet ut fra et sikringsskap til ulike punkter i husets vegger. Sikringene skal s\xc3\xb8rge for at str\xc3\xb8mmen blir brutt hvis det er for h\xc3\xb8yt str\xc3\xb8mtrekk i forhold til det anlegget er dimensjonert for, og dermed hindre overbelastning i forhold til det de str\xc3\xb8mf\xc3\xb8rende ledningene er dimensjonert for. T\xc3\xb8rketromler og andre store apparater trenger sikringer med h\xc3\xb8yere kapasitet, enten 15 eller 16 Ampere sikring. I dag brukes det stort sett automatsikringer som kan vippes opp igjen med en bryter n\xc3\xa5r \xc3\xa5rsaken til feilen er funnet. F\xc3\xb8r i tiden ble brukt smeltesikring som m\xc3\xa5tte byttes ut hvis den r\xc3\xb8k.\n_START_SECTION_\nJordet eller ujordet stikkontakt?\n_START_PARAGRAPH_\nNorske forskrifter krever i dag at alle nye installasjoner skal ha jordede stikkontakter, men p\xc3\xa5 grunn av at det er forbudt \xc3\xa5 blande jordede og u-jordede kontakter skal det fortsatt brukes u-jordet stikkontakt n\xc3\xa5r det monteres flere nye stikkontakter i eldre hus. Man oppfordres til \xc3\xa5 bytte ut eldre stikkontakter til jordet type n\xc3\xa5r dette er mulig. Det krever da at en jordleder trekkes til hver stikkontakt og forbindes til jordingsskinnen i sikringsskapet. Det er mulig \xc3\xa5 gj\xc3\xb8re dette rom for rom, s\xc3\xa5 lenge man ikke blander u-jordede og jordede kontakter i samme rom.\n_START_SECTION_\nJordfeilbryter\n_START_PARAGRAPH_\nJordfeilbryter er en sikkerhetsmekanisme som kan installeres p\xc3\xa5 en elektrisk installasjon for \xc3\xa5 overv\xc3\xa5ke lekkasjestr\xc3\xb8mmer mot jord og dermed beskytte personer mot st\xc3\xb8t.\n_START_SECTION_\nPolarisering\n_START_PARAGRAPH_\nPolarisering refererer til om det er viktig at pluggen kun skal kunne settes inn \xc3\xa9n vei (hvilken pinne som g\xc3\xa5r i hvilket hull). Vanlige norske stikkontakter til vekselstr\xc3\xb8m er ikke polarisert, men polariserte stikkontakter finnes i noen land.\n_START_SECTION_\nTyper brukt internasjonalt\n_START_PARAGRAPH_\nDet finnes over 15 typer stikkontakter og plugger internasjonalt. Stikkontakter og st\xc3\xb8psler er utformet for \xc3\xa5 m\xc3\xb8te en eller flere standarder for sikkerhet og p\xc3\xa5litelighet. Farer kan oppst\xc3\xa5 hvis utstyr fra forskjellige land blandes, for eksempel hvis man plugger elektronisk utstyr med norsk st\xc3\xb8psel inn i en utenlandsk stikkontakt.\n_START_SECTION_\nReiseadaptere\n_START_PARAGRAPH_\nDet finnes mange forskjellige typer reiseadaptere, og man skal v\xc3\xa6re klar over at feil bruk kan medf\xc3\xb8re livsfare. Den vanligste faren er billige adaptere med d\xc3\xa5rlig elektrisk design som gj\xc3\xb8r det mulig \xc3\xa5 ber\xc3\xb8re utildekte str\xc3\xb8mf\xc3\xb8rende deler._NEWLINE_En annen, og kanskje mindre \xc3\xa5penbar fare, er hvis man via adaptere tar bort jording p\xc3\xa5 utstyr hvor jording er en viktig del av det sikkerhetsmessige elektriske designet. For visse typer utstyr er det ytterst n\xc3\xb8dvendig med jording for at det skal fungere trygt. En jukseplugg (engelsk: cheater plug) tar bort jording, og slike overganger er ulovlig eller i gr\xc3\xa5sonen i mange land. Stabling av adaptere (engelsk: adapter stacking) vil si \xc3\xa5 sette en reiseadapter inni en annen, og uheldig stabling av godkjente adaptere kan f\xc3\xb8re til samme resultat ved at jording tas bort. Av denne grunn kom det i 2012 et appendiks til den sveitsiske SEV 1011:2009-standarden som gj\xc3\xb8r stabling av reiseadaptere ulovlig. Adaptere som muliggj\xc3\xb8r stabling ble forbudt \xc3\xa5 selge i Sveits etter utl\xc3\xb8pet av 2018.'